CELEX: 52022PC0162
Language: hu
Date: 2022-03-31
Title: Módosított javaslat AZ EURÓPAI PARLAMENT ÉS A TANÁCS RENDELETE az 1303/2013/EU és a 223/2014/EU rendeletnek a REACT-EU forrásokból származó megnövelt előfinanszírozás tekintetében történő módosításáról

EURÓPAI BIZOTTSÁG
            Brüsszel, 2022.3.31.
            COM(2022) 162 final
            2022/0096(COD)
            
            Módosított javaslat
            AZ EURÓPAI PARLAMENT ÉS A TANÁCS RENDELETE
            az 1303/2013/EU és a 223/2014/EU rendeletnek a REACT-EU forrásokból származó megnövelt előfinanszírozás tekintetében történő módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Az Európai Bizottság 2022. március 23-án jogalkotási javaslatot fogadott el az 1303/2013/EU és a 223/2014/EU rendelet módosítására annak érdekében, hogy kivételes és célzott változtatásokat eszközöljön az Oroszországi Föderáció Ukrajna elleni inváziójára és az azt követő, az Európai Uniót és különösen annak több keleti régióját érintő hatásra válaszul. 
               
               
                  E javaslat célja az volt, hogy a kohéziós politikai alapokból és a leginkább rászoruló személyeket támogató európai segítségnyújtási alapból (FEAD) támogatott 2014–2020-as programok számára további, az Európai Helyreállítási Eszköz (NextGenerationEU) révén finanszírozott, a REACT-EU keretében kifizetésre kerülő kezdeti előfinanszírozást biztosítson.
               
               
                  A Bizottság az európai menekültekre irányuló kohéziós fellépésről (CARE) szóló, 2022. március 8-i javaslatával már lépéseket tett a tagállamok támogatása érdekében. 
               
               
                  Az Európai Tanács a 2022. március 24–25-i ülésén megvitatta az Ukrajna elleni orosz katonai agresszió kérdését, és az ülés nyomán megfogalmazott következtetéseiben felkérte a Bizottságot, hogy „dolgozzon ki további javaslatokat az ez irányú uniós támogatás fokozása érdekében”, „hogy ezáltal szavatolni lehessen a menekültek és befogadóik számára biztosított uniós finanszírozás gyors mobilizálását”.
               
               
                  A Bizottság e felkérés nyomán terjeszti elő ezt a javaslatot, mely módosítja a 2022. március 23-i jogalkotási javaslatát. Mivel a finanszírozás gyors mozgósításának egyik leghatékonyabb módja olyan egyszerűsített költségelszámolási opciók alkalmazása, amelyek lehetővé teszik a kohéziós politikai alapok könnyebb és gyorsabb végrehajtását, miközben csökkentik az adminisztratív terheket, a javaslat új egységköltséget hoz létre. A tagállamok ezt az új egységköltséget az (EU) 2022/382 tanácsi végrehajtási határozattal összhangban átmeneti védelemben részesülő személyek alapvető szükségleteinek finanszírozására és támogatására használhatják fel minden olyan tagállamban, ahol ilyen személy tartózkodik. Az egységköltség az adott személy Európai Unióba való megérkezésének időpontjától számítva legfeljebb 13 hétig használható.
               
            
            
               •Összhang a szabályozási terület jelenlegi rendelkezéseivel
            
            
               
                  A módosított javaslat összhangban van az európai strukturális és beruházási alapokra vonatkozó átfogó jogi kerettel, és az 1303/2013/EU, valamint a 223/2014/EU rendelet célirányos és rendkívüli módosítására korlátozódik. A javaslat kiegészíti továbbá az e rendeletre vonatkozóan az európai menekültekre irányuló kohéziós fellépésről szóló, 2022. március 8-i bizottsági javaslat keretében előterjesztett, előző módosítási javaslatot, valamint minden egyéb olyan intézkedést, amely a jelenlegi, példa nélküli helyzet kezelésére irányul.
               
            
            
               •Összhang az Unió egyéb szakpolitikáival
            
            
               
                  A javaslat az 1303/2013/EU és a 223/2014/EU rendelet célirányos és rendkívüli módosításaira korlátozódik, és megőrzi az Unió egyéb szakpolitikáival fennálló összhangot.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A javaslat az Európai Unió működéséről szóló szerződés 175. cikkének (3) bekezdésén és 177. cikkén alapul.
               
            
            
               •A szubszidiaritás elve (nem kizárólagos hatáskör esetén) 
            
            
               
                  Mivel az EU-ba érkező, Ukrajnából menekülő személyek rendkívül nagy számából adódóan felmerülő kihívások kezelését a tagállamok egyedül nem tudják kielégítően megoldani, és ezért azok uniós szinten jobban kezelhetők, az Unió rendelkezhet a REACT-EU keretében kifizetendő előfinanszírozás összegének növeléséről, és az Európai Unióról szóló szerződés 5. cikkében foglalt szubszidiaritás elvével összhangban új, egységköltség-alapú egyszerűsített költségelszámolási opciót határozhat meg.
               
            
            
               •Az arányosság elve
            
            
               
                  A javaslat egy kivételes és célzott változtatás, amely nem lépi túl az ahhoz szükséges mértéket, amely az Oroszországi Föderáció katonai agressziójából eredő migrációs kihívások kezelésére, valamint az állami költségvetések kapcsolódó terheinek enyhítésére irányuló – és ezáltal a régiók növekedését befolyásoló, széles körben elterjedt népegészségügyi válságra reagáló beruházások mozgósítását lehetővé tevő – intézkedések támogatása érdekében a REACT-EU keretében kifizetendő előfinanszírozás összegének megnöveléséhez és egy új egységköltség meghatározásához szükséges.
               
            
         
         
            
               •A jogi aktus típusának megválasztása
            
            
               
                  A rendelet a megfelelő eszköz a REACT-EU keretében kifizetendő előfinanszírozás megnövelésének előírására, valamint a szóban forgó, példa nélküli körülmények kezeléséhez szükséges, új egységköltség létrehozására.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése/célravezetőségi vizsgálata
            
            
               
                  Nem alkalmazandó
               
            
            
               •Konzultáció az érdekelt felekkel
            
            
               
                  A javaslatot a többi intézménnyel és a tagállamokkal folytatott magas szintű megbeszéléseket követően fogadták el. Mivel nincs szükség hatásvizsgálatra, nem kell nyilvános konzultációt folytatni.
               
            
            
               •Szakértői vélemények beszerzése és felhasználása
            
            
               
                  Nem alkalmazandó
               
            
            
               •Hatásvizsgálat
            
            
               
                  Az 1303/2013/EU és a 223/2014/EU rendelethez kapcsolódó javaslat előkészítése céljából hatásvizsgálat készült. Ez a kritikus helyzetre való reagálást szolgáló jelenlegi célzott változtatás nem igényel külön hatásvizsgálatot.
               
            
            
               •Célravezető szabályozás és egyszerűsítés
            
            
               Nem alkalmazandó
            
            
               •Alapvető jogok
            
            
               Nem alkalmazandó
            
            
               4.KÖLTSÉGVETÉSI VONZATOK
            
            
               
                  A 2022. március 23-i bizottsági javaslat javasolt módosítása nem vonja maga után a 2021–2027-es többéves pénzügyi keret kötelezettségvállalási előirányzatainak módosítását.
               
               
                  Az új egységköltség használata megkönnyítené a források gyorsított kifizetését.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
         
         
            
               
                  Az intézkedések végrehajtását a Bizottság figyelemmel kíséri, és arról az 1303/2013/EU és a 223/2014/EU rendelettel létrehozott általános jelentéstételi mechanizmusok keretében beszámolók készülnek.
               
            
            
               •Magyarázó dokumentumok (irányelvek esetén)
            
            
               
                  Nem alkalmazandó
               
            
            
               •A javaslat konkrét rendelkezéseinek részletes magyarázata
            
            
               
                  A 2022. március 23-i bizottsági javaslat javasolt módosítása új egységköltség létrehozását írja elő az Oroszországi Föderáció katonai agressziójából eredő migrációs kihívások kezelésére irányuló intézkedések támogatása érdekében.
               
            
            
               2022/0096 (COD)
            
            
               Módosított javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az 1303/2013/EU és a 223/2014/EU rendeletnek a REACT-EU forrásokból származó megnövelt előfinanszírozás tekintetében történő módosításáról
            
            
               A COM(2022) 145 bizottsági javaslat a következőképpen módosul:
            
            
               1.A cím helyébe a következő szöveg lép: 
            
            
               „AZ EURÓPAI PARLAMENT ÉS A TANÁCS RENDELETE
            
            
               az 1303/2013/EU és a 223/2014/EU rendeletnek a REACT-EU forrásokból származó előfinanszírozás megnövelése és egy egységköltség meghatározása tekintetében történő módosításáról”
            
            
               2.a szöveg a következő (5a) preambulumbekezdéssel egészül ki:
            
            
               „Ezenkívül – az Orosz Föderáció katonai agressziójából eredő migrációs kihívások kezelésével összefüggésben – az európai strukturális és beruházási alapok felhasználásának egyszerűsítése, valamint a tagállamok közigazgatására és a kedvezményezettekre háruló adminisztratív terhek csökkentése érdekében meg kell határozni egy egységköltséget. Ennek az egységköltségnek elő kell segítenie az (EU) 2022/382 tanácsi végrehajtási határozattal
                  1
                és a 2001/55/EK tanácsi irányelvvel
                  2
                összhangban a nemzeti jog alapján átmeneti védelemben vagy egyéb megfelelő védelemben részesülő személyek alapvető szükségleteinek és támogatásának finanszírozását minden olyan tagállamban, ahol ilyen személy az Európai Unióba való megérkezésétől számított 13 héten belül tartózkodik. Az európai menekültekre irányuló kohéziós fellépésről szóló, 2022. március 8-i bizottsági javaslattal összhangban a tagállamok akkor is alkalmazhatják ezt az egységköltséget, ha élnek az [1303/2013/EU rendelet 98. cikkének (4) bekezdése] által biztosított azon lehetőséggel, hogy az Európai Regionális Fejlesztési Alapból finanszírozzák az ilyen műveleteket az Európai Szociális Alapra alkalmazandó szabályok alapján, abban az esetben is, ha ez a REACT-EU forrásait érinti. Az egységköltség alkalmazása esetén a tagállamoknak olyan intézkedéseket kell bevezetniük, amelyek elkerülhetővé teszik az ugyanazon költségek kettős finanszírozásénak elkerülését.”;
            
            
               3.Az 1. cikk az 1. pont előtt a következő új ponttal egészül ki: 
            
            
               „1.
                     A szöveg a következő 68c. cikkel egészül ki: 
            
            
               68c. cikk 
            
            
               Egységköltség az Orosz Föderáció általi katonai agresszióból eredő migrációs kihívások kezelését célzó műveletek támogatására
            
            
               Az Orosz Föderáció általi katonai agresszióból eredő migrációs kihívások kezelését célzó műveletek végrehajtása érdekében a tagállamok a kifizetési kérelmek keretében bejelentett kiadásokba belefoglalhatnak egy olyan egységköltséget, amely az (EU) 2022/382 tanácsi végrehajtási határozattal és a 2001/55/EK tanácsi irányelvvel összhangban a nemzeti jog alapján átmeneti védelemben vagy más megfelelő védelemben részesülő személyek alapvető szükségleteihez és támogatásához kapcsoló. Az említett egységköltség összege heti 40 EUR minden olyan teljes hét vagy részleges hét után, amelyen az adott személy az érintett tagállamban tartózkodik. Az egységköltség az adott személy Európai Unióba való megérkezésének időpontjától számítva legfeljebb 13 hétig alkalmazható. 
            
         
         
            
               Az így kiszámított összegeket a kedvezményezetteknek közpénzekből folyósított támogatásnak és e rendelet alkalmazásában támogatható költségnek kell tekinteni.
            
            
               4.Az 1. cikkben az 1. pont számozása 2. pontra, a 2. pont számozása 3. pontra változik.
            
            
               5.Az 1. cikk a következő ponttal egészül ki: 
            
            
               „4.
                     A 131. cikk (2) bekezdésének helyébe a következő szöveg lép:
            
            
               2. A kifizetési kérelemben foglalt elszámolható kiadásokat kiegyenlített számlákkal vagy azonos bizonyító erejű számviteli bizonylatokkal kell alátámasztani, kivéve az e rendelet 67. cikke (1) bekezdése első albekezdésének b) és e) pontjában, a 68., 68a., 68b. és 68c. cikkében, a 69. cikkének (1) bekezdésében és 109. cikkében, valamint az ESZA-rendelet 14. cikkében említett támogatási formák esetében. Ez utóbbi támogatási formák esetében a kifizetési kérelemben az alkalmazandó alap szerint kiszámított költségeket kell feltüntetni.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        A Tanács (EU) 2022/382 végrehajtási határozata (2022. március 4.) a lakóhelyüket elhagyni kényszerült személyek Ukrajnából való tömeges beáramlása tényének a 2001/55/EK irányelv 5. cikke értelmében történő megállapításáról és átmeneti védelem bevezetéséről (HL L 71., 2022.3.4., 1–6. o.).
               
               
                  
                     (2)
                  
                        A Tanács 2001/55/EK irányelve (2001. július 20.) a lakóhelyüket elhagyni kényszerült személyek tömeges beáramlása esetén nyújtandó átmeneti védelem minimumkövetelményeiről, valamint a tagállamok e személyek befogadása és a befogadás következményeinek viselése tekintetében tett erőfeszítései közötti egyensúly előmozdítására irányuló intézkedésekről (HL L 212., 2001.8.7., 12. o.).